Na temelju članka 51. Statuta Centra za profesionalnu rehabilitaciju Osijek te članka 15. stavka 2. Zakona o javnoj nabavi (Narodne novine broj 120/16), Upravno vijeće Centra za profesionalnu rehabilitaciju Osijek na 14. sjednici održanoj dana 25. studenog 2021. godine donijelo je

PRAVILNIK O PROVEDBI POSTUPAKA JEDNOSTAVNE NABAVE

I. OPĆA ODREDBA

Članak 1.

# Ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuju postupci, pravila i uvjeti za nabavu robe i usluga čija je procijenjena vrijednost bez poreza na dodanu vrijednost (PDV) manja od 200.000,00 kuna te nabavu radova čija je procijenjena vrijednost bez poreza na dodanu vrijednost (PDV) manja od 500.000,00 kuna (u daljnjem tekstu: jednostavna nabava), na koju se ne primjenjuje Zakon o javnoj nabavi.

II. NAČELA JAVNE NABAVE

Članak 2.

# (1) U provedbi postupaka nabave iz ovoga Pravilnika, Centar za profesionalnu rehabilitaciju Osijek (u daljnjem tekstu: Centar) obvezan je poštovati načela tržišnog natjecanja, jednakog tretmana, zabrane diskriminacije, uzajamnog priznavanja, razmjernosti i transparentnosti.

# (2) Centar je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje sredstava.

III. SPRJEČAVANJE SUKOBA INTERESA

Članak 3.

# Na sprječavanje sukoba interesa na odgovarajući način se primjenjuju odredbe Zakona o javnoj nabavi.

IV. PLANIRANJE JEDNOSTAVNE NABAVE

Članak 4.

# (1) Postupci jednostavne nabave moraju biti usklađeni s Planom nabave Centra, koji se donosi za svaku proračunsku godinu.

# (2) U Planu nabave navode se svi predmeti nabave čija je procijenjena vrijednost jednaka ili veća od 20.000,00 kuna.

(3) Plan nabave donosi se za proračunsku godinu najkasnije u roku od 30 dana od dana donošenja financijskog plana Centra.

(4) Plan nabave i sve njegove kasnije izmjene i dopune moraju se objaviti u standardiziranom obliku u EOJN RH u roku od 8 dana od donošenja ili promjene.

(5) U Plan nabave obavezno se unose podaci: evidencijski broj nabave, predmet nabave, brojčana oznaka predmeta nabave iz Jedinstvenog rječnika javne nabave (CPV), procijenjena vrijednost nabave vrsta postupka (uključujući posebne režime nabave i jednostavnu nabavu) i navod financira li se ugovor ili okvirni sporazum iz fondova EU.

V. POSTUPCI JEDNOSTAVNE NABAVE

Članak 5.

# Postupci jednostavne nabave u smislu ovoga Pravilnika jesu:

# 1. Izravno ugovaranje

# 2. Ograničeno prikupljanje ponuda

# 3. Javno prikupljanje ponuda

1. Izravno ugovaranje

Članak 6.

# (1) Izravno ugovaranje je postupak nabave u kojem Centar poziv za dostavu ponude upućuje najmanje jednom gospodarskom subjektu.

# (2) Izravno ugovaranje u pravilu se provodi za nabavu robe, usluga i radova čija je procijenjena vrijednost bez PDV-a manja od 20.000,00 kuna.

# (3) Poziv za dostavu ponude upućuje se gospodarskom subjektu u pravilu elektroničkom poštom.

(4) Nakon dostave ponude, gospodarskom subjektu se izdaje narudžbenica ili se s njim sklapa ugovor.

# (5) Iznimno od odredbe stavka 2. ovoga članka, ugovor o nabavi može se sklopiti izravnim ugovaranjem i za nabavu robe, usluga i radova čija je procijenjena vrijednost bez PDV-a 20.000,00 kuna ili veća u slijedećim slučajevima:

# - nabava usluga ponuditelja čiji se odabir predlaže zbog specijalističkih stručnih znanja i posebnih okolnosti (konzultantske usluge, specijalističke usluge, tehnički razlozi i sl.),

#  - nabave robe zbog posebnih okolnosti ili po posebnim uvjetima,

#  - kada zbog umjetničkih razloga i/ili razloga povezanih sa zaštitom isključivih prava

# ugovor može izvršiti samo jedan ponuditelj,

# - nabave zdravstvenih usluga, socijalnih usluga, usluga prevođenja, obrazovanja, seminara, stručne literature, konzervatorskih usluga, usluga hotelskog smještaja, restoranskih usluga i usluga cateringa,

# - kada u postupku ograničenog prikupljanja ponuda ili javnog prikupljanja ponuda nije dostavljena niti jedna ponuda, a postupak jednostavne nabave se ponavlja,

#  - žurne nabave uzrokovane događajima koji se nisu mogli unaprijed predvidjeti.

2. Ograničeno prikupljanje ponuda

Članak 7.

# (1) Ograničeno prikupljanje ponuda je postupak nabave u kojem naručitelj poziva najmanje tri gospodarska subjekta po vlastitom odabiru da dostave ponudu sukladno uvjetima i zahtjevima iz poziva na dostavu ponuda.

# (2) Ograničeno prikupljanje ponuda provodi se za nabavu robe i usluga čija je procijenjena vrijednost bez PDV-a jednaka ili veća od 20.000,00 kuna, a manja od 100.000,00 kuna te za nabavu radova čija je procijenjena vrijednost bez PDV-a jednaka ili veća od 20.000,00 kuna, a manja od 200.000,00 kuna.

# (3) Poziv za dostavu ponuda upućuje se gospodarskim subjektima na dokaziv način (putem ovlaštenog pružatelja poštanskih usluga ili druge odgovarajuće kurirske službe, faksom, elektroničkom poštom).

# (4) Poziv za dostavu ponuda iz stavka 3. ovoga članka dodatno se može objaviti i na internetskoj stranici Centra.

# (5) Podaci o gospodarskim subjektima kojima se šalje poziv na dostavu ponuda u pravilu se prikupljaju istraživanjem tržišta (Internet, sastanci, analize, katalozi i sl.) ili odabirom gospodarskih subjekata iz vlastite baze podataka.

3. Javno prikupljanje ponuda

Članak 8.

# (1) Javno prikupljanje ponuda je postupak nabave u kojem na temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.

# (2) Javno prikupljanje ponuda provodi se, u pravilu, za nabave robe i usluga čija je procijenjena vrijednost bez PDV-a jednaka ili veća od 100.000,00 kuna, a manja od 200.000,00 kuna, te za nabavu radova čija je procijenjena vrijednost bez PDV-a jednaka ili veća od 200.000,00 kuna, a manja od 500.000,00 kuna.

# (3) Poziv za javno prikupljanje ponuda objavljuje se na internetskoj stranici Centra.

# (4) Istovremeno s objavom poziva na internetskoj stranici Centra poziv se može uputiti i na adrese najmanje tri gospodarska subjekta.

# (5) Ponude zaprimljene na temelju poziva iz stavka 3. ovoga članka imaju jednaki status u pogledu pregleda i ocjene ponuda kao i ponude zaprimljene na temelju poziva iz stavka 4. ovoga članka.

# (6) Poziv iz stavka 3. ovoga članka može se, umjesto objave na internetskoj stranici Centra objaviti i u Elektroničkom oglasniku javne nabave Republike Hrvatske ovisno o prirodi predmeta nabave i razini tržišnog natjecanja.

VI. PROVEDBA POSTUPAKA JEDNOSTAVNE NABAVE

Osobe ovlaštene za pripremu i provedbu postupaka jednostavne nabave

Članak 9.

# (1) Za predmet nabave čija je procijenjena vrijednost manja od 20.000,00 kuna postupak izravnog ugovaranja pokreće i samostalno provodi radnik Centra, uz suglasnost ravnatelja Centra koja se očituje potpisom zahtjeva za nabavu.

# (2) Postupak ograničenog prikupljanja ponuda pripremaju i provode najmanje dvije ovlaštene osobe u Centru koje imenuje ravnatelj.

# (3) Postupak javnog prikupljanja ponuda pripremaju i provode najmanje tri radnika Centra, koje imenuje ravnatelj, od kojih najmanje jedan ima važeći certifikat u području javne nabave.

# (4) Ravnatelj može, ovisno o složenosti predmeta nabave, i u drugim postupcima nabave iz članka 5. ovoga Pravilnika za pripremu i provedbu postupka nabave imenovati i vanjske stručnjake koje ima važeći certifikat u području javne nabave.

# (5) Cijeli tijek postupka jednostavne nabave mora biti dokumentiran.

**Dostava ponuda**

Članak 10.

# (1) Ponude u postupku ograničenog prikupljanja ponuda i u postupku javnog prikupljanja ponuda dostavljaju se neposrednom predajom, putem ovlaštenog pružatelja poštanskih usluga ili druge odgovarajuće kurirske službe.

# (2) Rok za dostavu ponuda mora biti primjeren predmetu nabave i ne smije biti kraći od pet dana od dana slanja poziva na dostavu ponuda, osim u slučaju žurne nabave.

**Odabir ponude**

Članak 11.

# Ovlaštene osobe za provedbu postupaka ograničenog i javnog prikupljanja ponuda pregledavaju, ocjenjuju i rangiraju ponude prema kriteriju za odabir ponude, o tome sastavljaju zapisnik te daju prijedlog ravnatelju za odabir najpovoljnije ponude ili odluku o poništenju postupka nabave.

# O otvaranju, pregledu i ocjeni ponuda sastavlja se zapisnik.

# (3) U postupcima jednostavne nabave ne provodi se javno otvaranje ponuda.

(4) Ravnatelj je dužan donijeti odluku o odabiru najpovoljnije ponude odnosno odluku o poništenju postupka na osnovi rezultata pregleda i ocjene ponuda najkasnije u roku od 30 dana od dana isteka roka za dostavu ponuda, osim ako je u pozivu za dostavu ponude određen duži rok.

(5) Pregled i ocjena ponuda tajni su do donošenja odluke naručitelja.

# (6) Odluka o odabiru ponude, dostavlja se svakom ponuditelju na dokaziv način najkasnije u roku od 30 dana od isteka roka za dostavu ponuda, osim ako je u pozivu za dostavu ponude određen duži rok.

# (7) Centar zadržava pravo poništiti postupak jednostavne nabave, prije ili nakon isteka roka za dostavu ponuda, bez posebnog pisanog obrazloženja.

# (8) Odluka o poništenju postupka nabave dostavlja se svakom ponuditelju na dokaziv način.

(9) U postupku jednostavne nabave ponuditelji nemaju pravo žalbe.

VII. DOKUMENTACIJA U POSTUPKU JEDNOSTAVNE NABAVE

Članak 12.

# Dokumentacija u postupku izravnog ugovaranja je:

* Zahtjev za nabavu
* Poziv za dostavu ponude
* Narudžbenica ili ugovor.
1. Dokumentacija u postupcima ograničenog i javnog prikupljanja ponuda je:
* Zahtjev za nabavu
* Poziv za dostavu ponude
* Ponudbeni list
* Zapisnik o otvaranju, pregledu i ocjeni ponuda
* Odluka o odabiru/poništenju
* Narudžbenica ili ugovor
* Druga dokumentacija po potrebi, ovisno o predmetu nabave.

# U pozivu za ograničeno prikupljanje ponuda i pozivu za javno prikupljanje ponuda

# obvezno se navodi detaljan opis predmeta nabave te svi zahtjevi i uvjeti vezani za predmet nabave, po potrebi kriteriji koji će se primjenjivati za kvalitativni odabir gospodarskog subjekta (osnove za isključenje, kriterij za odabir gospodarskog subjekta- uvjeti sposobnosti), kriterij za odabir ponude, bitni i posebni uvjeti za izvršenje ugovora te svi drugi potrebni podaci, dokumenti i informacije koje gospodarskom subjektu omogućuju izradu i dostavu ponude.

1. U postupku ograničenog i javnog prikupljanja, zahtjev za nabavu, poziv za dostavu ponude i ponudbeni list u pravilu se izrađuju na obrascima.

VIII. KRITERIJ ZA ODABIR PONUDE U POSTUPKU JEDNOSTAVNE NABAVE

Članak 13.

# (1) Kriterij za odabir ponude u postupcima jednostavne nabave mogu biti najniža cijena ili ekonomski najpovoljnija ponuda.

# (2) Ako se koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

IX. SKLAPANJE I IZVRŠENJE UGOVORA

Članak 14.

# (1) S odabranim ponuditeljem sklapa se ugovor o nabavi koji mora biti u skladu s uvjetima određenim u pozivu na dostavu ponude te s odabranom ponudom.

# (2) Ugovor iz stavka 1. ovoga članka sklopit će se najkasnije u roku od 30 dana od dana dostave obavijesti o odabiru ponude svim ponuditeljima.

(3) Naručitelj je dužan pratiti izvršenje ugovora (kvalitetu izvršenja, rokove, dokumente koji su sastavni dio izvršenja i sl.) te u slučaju da se utvrdi da se ugovor ne izvršava sukladno ugovorenim odredbama odnosno ako utvrdi nedostatke ili nepravilnosti u izvršavanju ugovora, radnik Centra iz članka 15. stavka 2. dužan je o tome izvijestiti ravnatelja radi donošenja odluke o poduzimanju odgovarajućih mjera (raskid ugovora, naplata penala, ugovorne kazne, naplate sredstava osiguranja i dr.).

Članak 15.

# (1) Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.

# (2) Kontrolu izvršenja sklopljenih ugovora na temelju provedenog postupka jednostavne nabave vrši za to zaduženi radnik Centra.

X. REGISTAR UGOVORA JEDNOSTAVNE NABAVE

Članak 16.

(1) Naručitelj je obvezan ustrojiti registar ugovora i okvirnih sporazuma za predmete nabave čija je vrijednost bez PDV-a jednaka ili veća od 20.000,00 kuna u roku od 30 dana od dana sklapanja prvog ugovora ili okvirnog sporazuma.

(2) Naručitelj je obvezan ažurirati registar ugovora prema potrebi, a najmanje jedanput u šest mjeseci.

(3) U slučaju jednostavne nabave, ako naručitelj predmet nabave nabavlja putem narudžbenica, u registar ugovora unosi se ukupni iznos za taj predmet nabave neovisno o broju narudžbenica izdanih tijekom godine.

(4) Naručitelj je obvezan registar ugovora i sve njegove kasnije promjene objaviti u standardiziranom obliku u EOJN RH u roku od osam dana od dana ustrojavanja ili promjene.

XI. PRIJELAZNE I ZAVRŠNE ODREDBE

Članak 17.

Postupci započeti za vrijeme važenja Pravilnika o provedbi postupaka jednostavne nabave, KLASA: 012-04/18-01/01, URBROJ: 2158/88-01/1-18-03, od 29. siječnja 2018. godine dovršit će se sukladno odredbama toga Pravilnika.

**Članak 18.**

# (1) Ovaj Pravilnik stupa na snagu osmoga dana od dana objave na oglasnoj ploči Centra.

# (2) Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave KLASA: 012-04/18-01/01, URBROJ: 2158/88-01/1-18-03, od 29. siječnja 2018. godine.

**Članak 19.**

Ovaj Pravilnik objavit će se na Internet stranici Centra.

# KLASA: 012-04/21-01/03

# URBROJ: 2158/88-01/1-21-03

# Osijek, 25. studenog 2021. godine

#  PREDSJEDNIK UPRAVNOG VIJEĆA:

#  Mato Lukić, dipl.soc.radnik

# Ovaj Pravilnik objavljen je na oglasnoj ploči Centra dana 25. studenog 2021. godine, a stupio je na snagu 3. prosinca 2021. godine.

#  RAVNATELJ:

#  Damir Junušić, prof.